上邵寶文
作者：王令
朝代：宋

paragraphs: 出處身之道，窮通命所關。
孔猶聞宋逐，軻亦退梁還。
兹道方中否，流風有後艱。
客來方病憲，人戚不堪顔。
士有髙山仰，身嘗逸駕攀。
徑心思古到，獨手欲今扳。
憔悴窮年學，乖疏五兩綸。
魚鹽聞古隐，畎畝識今閑。
蹈海時何謂，無田力亦孱。
清醒甘澤畔，富貴奈墦間。
進壯羝羊觸，行屯乘馬班。
食貧欣道在，愠見笑兒頑。
時已輸雌雉，心猶恥瘠環。
偶逢邦有道，喜睠涕無潸。
觀水求窺海，知天願適山。
雖歸滕國聖，尚賤許行蠻。
進効無横草，希仁等棄官。
聖門猶進惑，惠政况先鰥。
自道非能賦，幾希不敢刪。
誤知何以報，忠信赤心殷。